สั่งขังหุ้นแสบ11ตัวรวดต่ำสิบพักเก็งกำไรสักครู่
ตลาดหลักทรัพย์จับขังหุ้นวอร์แรนต์รวม 11 ตัว หุ้นร้อนต่ำสิบสงบ ต่างชาติไล่ซื้อแบงก์-รับเหมาฯนิวไฮ
26 ม.ค. 2556

ตลาดหลักทรัพย์จับขังหุ้นวอร์แรนต์รวม 11 ตัว หุ้นร้อนต่ำสิบสงบ ต่างชาติไล่ซื้อแบงก์-รับเหมาฯนิวไฮ 
ตลาดหลักทรัพย์แห่งประเทศไทย สั่งให้นักลงทุนต้องวางเงินสดทั้ง 100% ก่อนซื้อหุ้นบริษัท ซี.ไอ.กรุ๊ป (CIG) บริษัท อีสเทอร์น สตาร์ เรียล เอสเตท (ESTAR) บริษัท แกรนด์ แอสเสท โฮเทลส์ แอนด์ พรอพเพอร์ตี้ (GRAND) บริษัท อินเตอร์แนชั่นเนิลเอนจีเนียริง (IEC) บริษัท เจ เอ็ม ที เน็ทเวอร์ค เซอร์วิสเซ็ส (JMT) บริษัท ลิฟวิ่งแลนด์ แคปปิตอล (LL) บริษัท ยูนิ เวนเจอร์ (UV)
ใบสำคัญแสดงสิทธิในการจองซื้อหุ้น หรือวอร์แรนต์ บริษัท บางกอกแลนด์ ครั้งที่ 2 (BLAND-W2) วอร์แรนต์บริษัท ลิฟวิ่งแลนด์ แคปปิตอล ครั้งที่ 1 (LL-W1) วอร์แรนต์บริษัท โซลูชั่น คอนเนอร์ (1998) ครั้งที่ 3 (SLC-W3) มีผลวันที่ 28 ม.ค15 ก.พ. 2556 
นอกจากนี้ ได้ขยายให้หุ้นบริษัท โซลูชั่น คอนเนอร์ (1998) หรือ SLC ติดแคชบาลานซ์วันที่ 28 ม.ค.-1 ก.พ. 2556 
มาร์เก็ตติงกล่าวว่า หุ้นและวอร์แรนต์ที่ติดเกณฑ์แคชบาลานซ์เป็นตัวเดิม และนับตั้งแต่ตลาดหลักทรัพย์ส่งเจ้าหน้าที่เข้าไปสุ่มตรวจโบรกเกอร์มาตั้งแต่วันที่ 22 ม.ค.ที่ผ่านมา พบว่าหุ้นเก็งกำไรลดความร้อนแรงลง
ขณะเดียวกัน นักลงทุนกลับไปให้ความสนใจหุ้นขนาดใหญ่ในกลุ่มธนาคารและรับเหมาก่อสร้าง จนทำให้ราคาหุ้นสร้างสถิติสูงสุดใหม่ และดัชนีบวก 12.32 จุดปิดที่ 1,461.41 จุดโดยต่างชาติซื้อสุทธิถึง 1,566 ล้านบาท